**ZAKON**

**O OBRTU I SRODNIM DJELATNOSTIMA**

**POGLAVLJE I - OPĆE ODREDBE**

**Član 1**

**(Predmet zakona)**

Ovim zakonom uređuju se sadržaj. Način I uvjeti za obavljanje obrtničke djelatnosti (u daljnjem tekstu: obrt), srodnih djelatnosti i domaće radinosti, registracija, poslovanje, zajedničko obavljanje i prestanak obavljanja, obrazovanje i osposobljavanje za obavljanje obrta i srodnih djelatnosti, organiziranje obrtnika i lica koja obavljaju srodne djelatnosti i nadzor nad provođenjem ovog zakona i na osnovu njega donesenih propisa.

**Član 2**

**(Definicije pojedinih izraza)**

Pojmovi koji se upotrebljavaju u ovom zakonu imaju sljedeće značenje:

1. **obrt** je samostalno i trajno obavljanje dopuštenih i registriranih privrednih djelatnosti u osnovnom, dopunskom ili dodatnom zanimanju od strane fizičkih lica sa ciljem postizanja dobiti koja se ostvaruje proizvodnjom, prometom ili pružanjem usluga na tržištu;
2. **obrtnik** je fizičko lice koje obavlja djelatnost u svoje ime i za svoj račun, a pritom se može koristiti i radom drugih lica sa kojima je u obavezi zaključiti ugovor o radu u skladu sa propisima iz oblasti radno-pravnih odnosa;
3. **obrtnica**  je odobrenje za rad obrta;
4. **Obrtni registar** je elektronski registar u koji nadležni organ upisuje registrovane obrte.
5. **Registar saglasnosti za posebne obrte** vodi ministarstvo nadležno za izdavanje saglasnosti za obavljanje posebnog obrta zavisno od vrste obrta.
6. **Jedinstveni registar obrta** je elektronski registar koji vodi Federalno ministarstvo razvoja, poduzetništva i obrta koji obuhvata podatke iz obrtnih registara koje vode nadležni organi, kao i druge podatke od značaja za praćenje poslovanja obrtnika.
7. **proizvodnja** je proizvodnja manjih serija proizvoda uz korištenje mašina i tehničke opreme na način koji isključuje automatizaciju procesa rada i nema obilježja industrijske proizvodnje;
8. **usluge** obuhvataju popravku i održavanje proizvoda, uređaja, objekata, kao i vršenje ličnih usluga;
9. **srodne djelatnosti** su sve registrirane privredne i druge djelatnosti koje obavljaju fizička lica prema pravilima obavljanja obrta, a koje se ne smatraju obrtom, uključujući I djelatnosti definisane propisima iz oblasti poljoprivrede;
10. **domaća radinost** je djelatnost izrade i dorade predmeta kod kojih preovlađuje ručni rad i usluge u domaćinstvu.
11. **nadleženi organ** je općinski, odnosno gradski organ nadležan za oblast obrtništva, koji provodi procedure utvrđene ovim zakonom vezano za izdavanje obrtnice, tradicionalne i stare obrte, domaću radinost i sezonsko obavljanje djelatnosti, početak, privremeno obustavljanje, obavljanje obrta u vidu dopunskog ili dodatnog zanimanja, prestanak obavljanja obrta, kao i obavljanje obrta u izdvojenom prostoru.

**Član 3**

**(Sezonsko obavljanje obrta)**

(1) Obrti i srodne djelatnosti mogu se obavljati i sezonski najduže šest mjeseci unutar jedne kalendarske godine.

(2) Sezonsko obavljanje obrta i srodne djelatnosti upisuju se u Obrtni registar.

(3) Popis obrta i srodnih djelatnosti koje se mogu obavljati sezonski i uvjete za njihovo obavljanje propisuje federalni ministar razvoja, poduzetništva i obrta na prijedlog kantonalnih ministarstava nadležnih za oblast obrtništva.

**Član 4**

**(Djelatnost obrta)**

1. Dopuštena djelatnost je svaka privredna I druga djelatnost koja nije zakonom zabranjena.
2. Pretežna djelatnostobrta je ona djelatnost koja ostvaruje najveće učešće u ukupnom prihodu obrta.
3. Pretežnu djelatnost u postupku registracije određuje obrtnik odnosno lice koje obavlja srodnu djelatnost.

**Član 5**

**(Vrste obrta)**

(1) Obrt može biti vezani i posebni.

(2) Vezani obrt je obrt za čije obavljanje se traži odgovarajuća stručna sprema.

(3) Posebni obrt je obrt za koji obrtnik pored odgovarajuće stručne spreme mora imati i saglasnost za njegovo obavljanje.

(4) Vezani obrt može se obavljati u stambenim prostorijama, te izvan poslovnih i stambenih prostorija pod uvjetima i za djelatnosti koje propisuje federalni ministar razvoja, poduzetništva i obrta na prijedlog kantonalnih ministarstava nadležnih za oblast obrtništva.

(6) Federalni ministar razvoja, poduzetništva i obrta (u daljem tekstu: minister) pravilnikom propisuje listu vezanih obrta prema vrstama, stepenu i vrsti potrebne stručne spreme, te listu posebih obrta prema vrstama, uvjetima i načinu izdavanja saglasnosti za njihovo obavljanje.

**Član 6**

**(Tradicionalni i stari zanati)**

(1) Tradicionalni i stari zanati su obrti za koje je potrebno posebno poznavanje zanatskih vještina u obavljanju djelatnosti i koji se obavljaju pretežnim udjelom ručnog rada.

(2) Vlada Federacije Bosne I Hercegovine (u daljem tekstu: Vlada FBiH), na prijedlog ministra, a uz prethodno pribavljeno mišljenje jedinica lokalne samouprave i u cilju očuvanja tradicije, donosi uredbu kojom se utvrđuje popis tradicionalnih I starih obrta, te uvjeti za obavljanje istih.

(3) U cilju očuvanja tradicionalnih i starih zanata i podsticanja interesa za njihovo obavljanje Vlada FBIH, vlade kantona i jedinice lokalne samouprave mogu propisati olakšice i planirati sredstva za finansiranje projekata iz ove oblasti.

**POGLAVLJE II - OBAVLJANJE OBRTA**

**1. Uvjeti za obavljanje obrta**

**Član 7.**

**(Opći uvjeti)**

(1) Fizičko lice može obavljati obrt kao osnovno zanimanje, ako ispunjava sljedeće opće uvjete:

1. da je državljanin Bosne i Hercegovine,
2. da posjeduje opću zdravstvenu sposobnost,
3. da mu pravomoćnom sudskom presudom, rješenjem o prekršaju ili upravnim aktom nije izrečena zaštitna mjera zabrane obavljanja obrta, dok ta mjera traje.

(2) Fizičko lice može obavljati obrt kao dopunsko ili dodatno zanimanje ako ispunjava uvjete iz stava (1) ovog člana i ako ima već zasnovan radni odnos po bilo kojem osnovu ili je korisnik penzije u skladu sa članom 9. stavovi (2) i (3) ovog zakona i ukoliko posebnim zakonom nije drugačije propisano.

**Član 8.**

**(Posebni uvjeti)**

(1) Fizičko lice može obavljati vezani obrt ako uz opće uvjete iz člana 7. ovog zakona ispunjava i poseban uvjet stručne spreme.

(2) Fizičko lice koje ispunjava opće uvjete iz člana 7. ovog zakona, a ne ispunjava poseban uvjet stručne spreme može obavljati vezani obrt ako na tim poslovima zaposli voditelja obrta koji udovoljava tom uvjetu, što se utvrđuje rješenjem kojim se odobrava obavljanje obrta.

(3) Fizičko lice može obavljati djelatnost jedino ako udovoljava i posebnim zdravstvenim uvjetima, kada je to propisano posebnim propisom.

(4) Vezane obrte mogu obavljati i lica sa odgovarajućim višim ili visokim obrazovanjem u skladu sa odredbama člana 5. stav (2) ovog zakona.

(5) Kantonalni ministar nadležan za oblast obrazovanja, po prethodno pribavljenom mišljenju kantonalne obrtničke komore i nadležnog kantonalnog ministarstva, u spornim slučajevima određuje koje je to odgovarajuće više ili visoko obrazovanje iz stava (4) ovog člana.

(5) Vezani obrt može obavljati i fizičko lice - izumitelj na osnovu ostvarenog patentnog prava na patentirani proizvod ili uslugu ako ispunjava uvjete iz člana 7. ovog zakona.

**Član 9.**

**(Dopunsko zanimanje)**

(1) Fizičko lice može obavljati obrt kao dopunsko zanimanje isključivo samostalnim radom i to najduže 20 sati sedmično.

(2) Fizičko lice koje je ostavarilo pravo na penziju može istovremeno koristiti penziju i obavljati obrt kao dopunsko zanimanje, u kojem slučaju se ne primjenjuje vremensko ograničenje iz stava (1) ovog člana.

**Član 10.**

**(Dodatno zanimanje)**

Fizičko lice može obavljati obrt kao dodatno zanimanje isključivo putem voditelja obrta koji mora biti u radnom odnosu kod vlasnika obrta i ispunjavati uvjete iz članova 7. i 8. ovog zakona.

**Član 11.**

**(Strani državljani)**

(1) Strani državljanin može obavljati obrt ako ispunjava uvjete iz člana 7. stav (1) tačke b) i c) i člana 8. stavovi (1) i (2) ovog zakona.

(2) Rješenje kojim se odobrava obavljanje obrta stranom državljaninu proizvodi pravno dejstvo od dana izdavanja radne dozvole u skladu sa propisima kojim se reguliše boravak I radno-pravni status stranaca u Bosni I Hercegovini, a vrijedi za vremenski period za koji je ta dozvola izdata.

**Član 12.**

**(Minimalni uvjeti)**

(1) Obrt se obavlja pod određenim uvjetima u pogledu uređenja i opreme poslovnog prostora kao i pod drugim uvjetima propisanim ovim zakonom i na osnovu njega donesenim propisima (u daljem tekstu: minimalni uvjeti).

(2) Prostor i oprema za obavljanje obrta, osim minimalnih uvjeta, moraju udovoljavati i propisima o tehničkoj opremljenosti, zaštiti na radu, zaštiti okoliša, zaštiti od buke, zdravstvenim i sanitarnim uvjetima, te drugim propisima koji se odnose na obavljanje određene privredne djelatnosti.

(3) Obrtnik ovjerenom pisanom izjavom potvrđuje ispunjenost uvjeta i obavještava nadležni organ o početku obavljanja djelatnosti.

(4) Nadležni inspekcijski organ redovnim inspekcijskim pregledom utvrđuje ispunjenost uvjeta iz stavova (1) i (2) ovog člana najkasnije 15 dana od dana početka obavljanja djelatnosti.

(5) Za štetu prouzrokovanu trećim licima izazvanu davanjem neistinite izjave o ispunjenosti uvjeta obrtnik odgovara cjelokupnom svojom imovinom.

(6) Za štetu nastalu davanjem odobrenja u slučaju neispunjenosti uvjeta iz stavova (1) i (2) ovog člana ili neispunjavanjem roka propisanog stavom (4) ovog člana odgovornost snose nadležne inspekcije.

(7) Ministar pravilnikom propisuje minimalne uvjete, izgled i sadržaj obrasca izjave o ispunjenosti uvjeta.

**2. Otvaranje obrta**

**Član 13.**

**(Rješenje za obavljanje obrta, obrtnica i saglasnost)**

1. Za obavljanje vezanih obrta obrtnik mora imati obrtnicu.
2. Za obavljanje posebnih obrta, obrtnik mora imati saglasnost nadležnog kantonalnog ministarstva.
3. Nadležni organ prema sjedištu obrta u roku od sedam dana od dana prijema urednog zahtjeva donosi rješenje kojim se odobrava obavljanje obrta i upisuje obrt u Obrtni registar.
4. Nadležni organ po službenoj dužnosti pribavlja dokaz o ispunjavanju uvjeta iz člana 7. stav (1) tačka c) ovog zakona.
5. Saglasnost iz stave (2) ovog člana nadležno kantonalno ministarstvo donosi u roku od sedam dana od dana prijema urednog zahtjeva I upisuje u Registar saglasnosti, a rješenje kojim se odobrava obavljanje posebnog obrta proizvodi pravno dejstvo od dana izdavanja saglasnosti.

(7) O izdavanju saglasnosti obrtnik je dužan obavijestiti nadležni organ radi upisa u Obrtni registar.

(8) Rješenje iz stavova (3) i (5) ovog člana nadležni organ elektronskim putem dostavlja Federalnom ministarstvu razvoja, poduzetništva i obrta (u daljem tekstu: Ministarstvo) bez odlaganja, a najkasnije u roku od tri dana od dana upisa u Obrtni registar radi upisa.

(9) Ministarstvo u roku od tri dana upisuje obrt u Jedinstveni registar obrtnika i dostavlja nadležnom organu potvrdu o upisu.

(10) Nadležni organ obrtniku izdaje obrtnicu, a pravo na obavljanje obrtničke djelatnosti stiče se momentom upisa u Jedinstveni registar obrtnika.

(11) Ministar pravilnikom propisuje sadržaj rješenja za obavljanje vezanog obrta, sadržaj saglasnosti za obavljanje posebnog obrta, oblik I način vođenja registara, te sadržaj I izgled potvrde o upisu i sadržaj i oblik obrtnice.

**Član 14.**

**(Razmjena podataka u registrima)**

1. Radi provjere tačnosti i održavanja ažurnosti podataka Ministarstvo, kantonalna ministarstva, jedinice lokalne samouprave i ostali nadležni organi uspostavljaju saradnju i vrše razmjenu informacija i podataka.
2. U cilju javnosti podataka Ministarstvo omogućava svim zainteresovanim licima elektronsku pretragu i pregled podataka koji su predmet registracije, a u skladu sa posebnim propisima.
3. Ministar pravilinikom propisuje način razmjene i ažuriranja podataka u registrima.

**Član 15.**

**(Obavljanje djelatnosti bez rješenja)**

(1) Ako nadležni organ u roku iz člana 13. stav (3) ovog zakona ne donese rješenje kojim se odobrava obavljanje obrta ili rješenje kojim se zahtjev odbija, obrtnik može, ako je podnio ovjerenu pisanu izjavu o ispunjenosti uvjeta, započeti sa obavljanjem obrta o čemu je dužan prethodno pisanim putem obavijestiti nadležni organ.

(2) Nadležni organ dužan je donijeti rješenje iz člana 13. stav (3) ovog zakona u roku od 15 dana od dana primljene obavijesti iz stava (1) ovog člana i dostaviti Ministarstvu radi upisa u Jedinstveni registar obrtnika.

(3) Ako nadležni organ utvrdi da su navodi izjave o ispunjenosti uvjeta neistiniti, a obrtnik je započeo raditi na osnovu stava (1) ovog člana, smatra se da se obrt obavlja suprotno odredbama ovog zakona.

**Član 16.**

**(Firma obrta)**

(1) Firma je ime pod kojim obrt posluje.

(2) Firma sadrži naziv obrta, ime i prezime obrtnika i sjedište obrta, a može sadržavati i posebne oznake.

(3) Firma ne može sadržavati nazive i oznake koje su u suprotnosti sa važećim propisima i međunarodnim konvencijama.

(4) Promjenu firme obrtnik je dužan prijaviti nadležnom organu koji o tome donosi rješenje.

(5) Na firmu obrta primjenjuju se odredbe propisa vezanih za firmu privrednih društava, ako ovim zakonom nije drugačije propisano.

**Član 17.**

**(Sjedište obrta)**

1. Sjedište obrta je mjesto u kojem se obrt obavlja.
2. Ako se obrt obavlja na više mjesta, obrtnik određuje sjedište.
3. Ako obrtnik mijenja sjedište obrta na teritoriju iste općine ili na teritoriju druge općine u istom kantonu, dužan je podnijeti prijavu nadležnom organu na čijoj teritoriji će se nalaziti novo sjedište obrta, uz koju je obavezan priložiti obrtnicu.

(3) Ako obrtnik mijenja sjedište obrta na teritoriju iste općine, po konačnosti rješenja o promjeni sjedišta nadležni organ dužan je ovu promjenu unijeti u obrtnicu.

(4) Ako obrtnik mijenja sjedište obrta na teritoriju općine u drugom kantonu, dužan je podnijeti prijavu nadležnom organu tog kantona uz koju je obavezan priložiti obrtnicu.

(5) Nadležni organ koji je donio rješenje o promjeni sjedišta obrta dužan je, po konačnosti tog rješenja, izdati obrtniku novu obrtnicu sa novim brojem i novim sjedištem obrta i o tome obavijestiti nadležne organe iz člana 18. ovog zakona, kao i nadležni organ koji je prethodno izdao obrtnicu, ako se radi o promjeni sjedišta na teritoriju druge općine ili drugog kantona.

**Član 18.**

**(Rok za početak rada)**

(1) Obrtnik je dužan otpočeti sa obavljanjem djelatnosti najkasnije u roku od jedne godine od dana izdavanja obrtnice.

(2) Obrtnik je dužan najkasnije u roku od osam dana prije početka obavljanja obrta pisanim putem obavijestiti nadležni organ o početku obavljanja obrta.

(3) Nadležni organ najkasnije u roku od tri dana od dana prijema obavijesti, obavještava nadležna organe iz člana 18. ovoga zakona.

(3) Od dana obavijesti iz stava (2) ovog člana obrtniku počinju teći prava i obaveze u skladu sa ovim zakonom i drugim propisima.

**Član 19.**

**(Dostavljanje rješenja)**

Nadležni organ dužan je nakon upisa u Obrtni registar sva rješenja u vezi sa obavljanjem obrta u roku od tri dana od dana upisa dostaviti: Ministarstvu, obrtniku, nadležnom poreznom organu, nadležnim inspekcijskim organima, obrtničkoj komori kantona, nadležnom fondu zdravstvenog i penzionog osiguranja, nadležnoj službi za zapošljavanje i Federalnom zavodu za statistiku.

**3. Poslovanje obrta**

**Član 20.**

**(Djelatnosti obuhvaćene obrtnicom i saglasnošću)**

(1) Obrtnik može obavljati samo one obrte koji su obuhvaćeni obrtnicom, a u slučaju posebnih obrta samo one za koje je dobio saglasnost.

(2) Ako djelatnost za koju se traži osnivanje obrta nije predviđena važećim propisima nadležni organ odlučuje o upisu bliže određujući djelatnost i njenu pripadnost postojećim djelatnostima u skladu sa važećom klasifikacjom djelatnosti i svrstava je u najbliže područje, oblast, granu i razred.

(3) Osim obrta iz stava (1) ovog člana, obrtnik može obavljati i druge djelatnosti koje služe obavljanju djelatnosti koje su obuhvaćene obrtnicom ili se uobičajeno obavljaju uz djelatnost obuhvaćenu obrtnicom.

(4) Za obavljanje djelatnosti iz stava (3) ovog člana ne mora se ispunjavati uvjet stručne spreme.

**Član 21.**

**(Prodaja proizvoda)**

1. Obrtnici promet svojih proizvoda mogu obavljati u sjedištu registrirane djelatnosti i u izdvojenom poslovnom postoru.
2. Izuzetno, obrtnici mogu promet svojih proizvoda obavljati i van prostora iz stava (1) ovog člana, kada je po prirodi same djelatnosti takvo prometovanje moguće ili uobičajeno.

**Član 22.**

**(Izdvojeni prostori)**

(1) Obrt kao osnovno ili dodatno zanimanje može se obavljati u više izdvojenih prostora koji se nalaze u sjedištu ili izvan sjedišta obrta i koji moraju udovoljavati uvjetima iz člana 12. ovog zakona.

(2) Pod izdvojenim prostorom u smislu ovog zakona podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se u sjedištu ili izvan sjedišta obrta.

(3) U jednom ili više izdvojenih prostora obrtnik može obavljati djelatnosti različite od pretežne djelatnosti i drugih djelatnosti koje obavlja u sjedištu, ako ispunjava uslove za njihovo obavljanje.

**Član 23.**

**(Rješenje o izdvojenom prostoru)**

(1) Nadležni organ izdaje rješenje o obavljanju obrta, odnosno o prestanku obavljanja obrta u izdvojenom prostoru koje se upisuje u evidenciju izdvojenih poslovnih prostora i obavještava nadležni organ u sjedištu obrta radi upisa u Obrtni registar.

(2) Ukoliko se radi o obavljanju posebnog obrta nadležni organ iz stava (1) ovog člana primjerak rješenja dostavlja kantonalnom ministarstvu koje je izdalo saglasnost za obavljanje posebnog obrta.

**Član 24.**

**(Vođenje obrta putem voditelja obrta)**

1. Obrtnik može vezani obrt voditi sam ili putem voditelja obrta.
2. Obrtnik koji obavljaja vezani ili posebni obrte dužan je u svakom izdvojenom prostoru zaposliti voditelja obrta.
3. Voditelj obrta mora biti u radnom odnosu kod obrtnika i ispunjavati uvjete iz člana 7. i člana 8. stav (1) ovog zakona.
4. Voditelj obrta vodi obrt u ime i za račun obrtnika.
5. Voditelj obrta odgovoran je za rad obrta u skladu sa ovim zakonom.
6. Vođenje obrta putem voditelja obrta obrtnik je dužan prijaviti nadležnom organu na čijem teritoriju se nalazi sjedište obrta.
7. Nadležni organ donosi rješenje kojim se utvrđuje vođenje obrta putem voditelja obrta, o čemu se vrši upis u Obrtni registar.

**Član 25.**

**(Članovi zajedničkog domaćinstva)**

(1) Članovi zajedničkog domaćinstva mogu u obavljanju obrta pomagati obrtniku.

(2) Članovima zajedničkog domaćinstva, u smislu ovog zakona, smatraju se:

a) bračni drug,

b) djeca,

c) roditelji,

d) usvojenici i usvojitelji,

e) pastorčad i lica koja je obrtnik dužan izdržavati.

**Član 26.**

**(Odgovornost obrtnika)**

1. Obrtnik odgovara za zakonitost obavljanja obrta i za zakonitost rada radnika koje zapošljava.
2. Za obaveze koje nastanu u obavljanju obrta obrtnik odgovara cjelokupnom svojom imovinom.
3. Za obaveze koje nastanu u obavljanju obrta u izdvojenom prostoru, kao i putem voditelja obrta, voditelj obrta odgovara solidarno sa obrtnikom, cjelokupnom svojom imovinom.

**Član 27.**

**(Dužnosti obrtnika, voditelja obrta, radnika i privremenog radnika)**

Obrtnik, voditelj obrta, radnik ili privremeni radnik dužan je:

1. na vidnom mjestu istaći obrtnicu
2. odobrenu djelatnost obavljati kvalitetno u skladu sa zakonima, propisima, dobrim poslovnim običajima i poslovnim moralom,
3. na vidnom mjestu istaći cjenovnik svojih proizvoda, odnosno usluga na način dostupan kupcima, odnosno korisnicima usluga i pridržavati ih se,
4. na vidnom mjestu istaći radno vrijeme i pridržavati ga se,
5. kupcu, odnosno korisniku usluga izdati račun o prodatoj robi, odnosno izvršenim uslugama,
6. garantirati kvalitet proizvoda, odnosno usluga i otkloniti nedostatke ili nadoknaditi pričinjenu štetu kupcu proizvoda, odnosno korisniku usluga u skladu sa važećim propisima i standardima,
7. voditi uredno evidenciju o obavljanju djelatnosti u skladu sa posebnim zakonom i drugim propisima iz oblasti poreza, finansija i finansijskog poslovanja,
8. provoditi propisane mjere zaštite na radu i zaštite životne sredine koje se odnose na obavljanje registrirane djelatnosti.

**Član 28.**

**(Izvršenje na imovini obrtnika)**

(1) Izvršenje radi ostvarenja novčane tražbine protiv obrtnika ne može se provesti na onim stvarima i pravima na kojima se protiv njega ne bi mogla provesti kad ne bi obavljao privrednu djelatnost, te na onim stvarima i pravima koja su nužna za obavljanje njegove privredne djelatnosti ako mu je ona osnovni izvor sredstava za život.

(2) Izvršenje radi ostvarenja novčane tražbine protiv obrtnika ne može se provesti na nekretnini u kojoj izvršenik stanuje u opsegu nužnom za zadovoljavanje osnovnih stambenih potreba izvršenika i osoba koje je po zakonu dužan izdržavati.

(3) Ako je povjerilac na temelju dobrovoljnog pravnog posla s obrtnikom stekao na nekretninama iz stava (2) ovog člana založno ili slično pravo radi osiguranja tražbine čije prisilno ostvarenje na tom predmetu traži, obrtnik kao izvršenik ne može se protiviti takvom izvršenju pozivajući se na razloge iz stava (2) ovog člana.

**Član 29.**

**(Prijenos obrtnice)**

(1) Obrtnica se ne može prenijeti na drugo lice, osim ako ovim zakonom nije drugačije propisano.

(2) Posebni obrt ne može se prenijeti na drugo lice.

**Član 30.**

**(Prijenos obrtnice u slučaju smrti obrtnika)**

(1) Nakon smrti obrtnika obrtnica se može prenijeti na njegove nasljednike, osim u slučaju iz člana 28. stav (2) ovog zakona.

(2) Lica iz stava (1) ovog člana mogu nastaviti voditi obrt putem voditelja obrta.

**Član 31.**

**(Vođenje obrta nakon smrti obrtnika do prijenosa obrtnice)**

(1) Nakon smrti obrtnika supružnik, djeca i ostali nasljednici mogu nastaviti voditi obrt do prijenosa obrtnice u smislu člana 29. stav (1) ovog zakona, putem privremenog radnika koji mora ispunjavati uvjete iz člana 7. i člana 8. stav (1) ovog zakona.

(2) Zahtjev za odobrenje za nastavak vođenja obrta putem privremenog radnika podnosi se nadležnom organu u roku od 60 dana od dana smrti obrtnika.

(3) Privremeni radnik upisuje se u Obrtni registar.

(4) Privremeni radnik dužan je voditi obrt pažnjom dobrog privrednika za račun nasljednika umrlog obrtnika.

(5) Ako privremeni radnik postupi suprotno odredbama ovog zakona, za štetu nastalu takvim djelovanjem odgovara u skladu sa odredbama propisima kojim se regulišu obligacioni odnosi.

**Član 32.**

**(Uvjeti za prijenos obrtnice nakon smrti obrtnika)**

(1) Ako nasljednici žele prenijeti obrtnicu na sebe nakon smrti obrtnika, te nastaviti voditi obrt putem voditelja obrta, dužni su to prijaviti nadležnom organu u roku od 30 dana od dana okončanja ostavinskog postupka.

(2) Uz prijavu iz stava (1) ovog člana mora se priložiti:

1. izvod iz matične knjige umrlih za preminulog obrtnika,
2. pravomoćno Rješenje o nasljeđivanju,
3. ime i prezime voditelja obrta i dokaz da ispunjava uvjete iz člana 7. i 8. stav (1) ovog zakona,
4. izjavu nasljednika o saglasnosti vođenja obrta putem voditelja obrta.

(3) Nadležni organ donosi rješenje i upisuje prijenos obrtnice i nastavak vođenja obrta putem voditelja u Obrtni registar.

**Član 33.**

**(Prijenos obrtnice u slučaju gubitka poslovne sposobnosti obrtnika i ostarivanja prava na penziju)**

(1) U slučaju djelimičnog ili potpunog gubitka poslovne sposobnosti ili ostvarivanjem prava na penziju obrtnika, obrtnica se može prenijeti na njegovog supružnika ili na djecu, osim u slučaju iz člana 29. stav (2) ovog zakona.

(2) Ukoliko obrtnik nema supružnika, odnosno djecu, obrtnica se može prenijeti na njegove roditelje, odnosno braću ili sestre.

(3) Lica iz stava (1) i (2) ovog člana mogu nastaviti vođenje obrta putem voditelja obrta.

**Član 34.**

**(Uvjeti za prijenos obrtnice u slučaju gubitka poslovne sposobnosti obrtnika ili ostvarivanja prava na penziju)**

(1) Lica iz člana 32. stav (1) i (2) ovog zakona koja žele prenijeti obrtnicu na sebe nakon djelimičnog ili potpunog gubitka poslovne sposobnosti obrtnika, te nastaviti voditi obrt putem voditelja obrta, dužni su to prijaviti nadležnom organu u roku od 30 dana od dana pravomoćnosti sudske odluke o oduzimanju poslovne sposobnosti ili 30 dana od konačnosti rješenja kojim se ostvaruje prava na penziju.

(2) Uz prijavu iz stava (1) ovog člana mora se priložiti:

1. pravomoćna sudska odluka o oduzimanju poslovne sposobnosti obrtnika ili konačno rješenje kojim se ostvaruje prava na penziju,
2. ime i prezime voditelja obrta, kao i dokaz da ispunjava uvjete iz člana 7. i 8. stav (1) ovog Zakona.

(3) Nadležni organ donosi rješenje te upisuje prijenos obrtnice i nastavak vođenja obrta putem voditelja obrta u Obrtni registar.

**Član 35.**

**(Rokovi za prijenos obrtnice)**

Ako lica koja vrše prijenos obrtnice uslijed smrti, gubitka poslovne sposobnosti ili ostvarivanja prava na penziju obrtnika propuste rokove propisane za podnošenje zahtjeva za prijenos obrtnice, gube pravo na prijenos obrtnice i nastavak vođenja obrta, a obrt prestaje po sili zakona.

**Član 36.**

**(Raspored radnog vremena)**

(1) Raspored minimalnog dnevnog i sedmičnog radnog vremena obrtnika kao i minimalno radno vrijeme obrtnika u dane državnih praznika i neradne dane, za pojedine obrte utvrđuje se propisom općinskog, odnosno gradskog vijeća.

(2) Općinsko, odnosno gradsko vijeće za pojedine obrte može propisati raspored početka i završetka dnevnog i sedmičnog radnog vremena.

**4. Zajedničko obavljanje obrta**

**Član 37.**

**(Međusobni odnosi u zajedničkom obavljanju obrta)**

(1) Obrtničku djelatnost može zajednički obavljati više fizičkih lica, a najviše deset.

(2) Međusobni odnosi i odgovornosti lica iz stava (1) ovog člana uređuju se pisanim ugovorom koji ugovorne strane dostavljaju nadležnom organu prilikom upisa u Obrtni registar.

(3) Na ugovor iz stava (2) ovog člana primjenjuju se propisi koji regulišu obligacione odnose.

(4) Obrt iz stava (1) ovog člana posluje pod zajedničkom firmom.

(5) Radi obavljanja obrtničke djelatnosti jedno fizičko lice može obavljati više zajedničkih obrta.

**Član 38.**

**(Uvjeti za zajedničko obavljanje obrta)**

(1) Fizička lica mogu zajednički obavljati obrt ako ispunjavaju uvjete iz člana 7. ovog zakona, te da najmanje jedno lice ispunjava i uvjet iz člana 8. stav (1) ovog zakona.

(2) Strani državljanin može obavljati zajednički obrt ukoliko ispunjava uvjete iz člana 11. ovog Zakona.

(3) Odredbe ovoga Zakona, koje se odnose na obavljanje obrta, kada obrt obavlja fizička osoba, odgovarajuće se primjenjuju i na obrt koji zajednički obavlja više fizičkih osoba.

(4) Zajedničko obavljanje obrta prestaje kada se broj osnivača svede na jednog i u tom slučaju može se izvršiti preregistracija u samostalno obavljanje obrta.

**5. Prestanak obavljanja obrta**

**Član 39.**

**(Privremeno obustavljanje obavljanja obrta)**

(1) Obrtnik može privremeno obustaviti obavljanje obrta u trajanju do jedne godine o čemu pisanim putem obavještava nadležni organ najkasnije u roku od sedam dana od dana obustave.

(2) Izuzetno, obrtnik može obustaviti obavljanje obrta duže od jedne godine, a najduže do tri godine u slučaju bolesti ili nastupa više sile.

(3) Izuzetno, obrtnik može privremeno obustaviti obavljanje obrta u trajanju do tri godine kada koristi porodiljski dopust do navršene treće godine djetetova života.

(4) Privremeno obustavljanje obavljanja obrta utvrđuje rješenjem nadležni organ.

(5) Za vrijeme trajanja privremene obustave obavljanja obrta, obrtnik ne smije obavljati obrt.

(6) O ponovnom početku obavljanja obrta obrtnik je dužan pisanim putem obavijestiti nadležni organ najkasnije u roku od sedam dana po isteku vremena privremene obustave obrta.

(7) Nadležni organ o privremenoj obustavi, odnosno o ponovnom početku obavljanja obrta obavještava nadležne organe iz člana 18. ovog zakona.

**Član 40.**

**(Prestanak obavljanja obrta odjavom)**

(1) Obrtnik je dužan odjaviti obavljanje obrta pisanim putem nadležnom organu prije prestanka rada.

(2) Prestanak obrta utvrđuje rješenjem nadležni organ i po konačnosti rješenja briše obrt iz Obrtnog registra.

(3) Prestanak obavljanja obrta odjavom utvrđuje se danom navedenim u odjavi, s tim da se obrt ne može odjaviti unatrag.

(4) Ako u odjavi nije naznačen datum prestanka obavljanja obrta, prestanak se utvrđuje danom podnošenja zahtjeva za odjavu obavljanja obrta.

**Član 41.**

**(Prestanak obavljanja obrta po sili zakona)**

Obrt prestaje po sili zakona:

1. ako obrtnik ne obavlja obrt kao dopunsko zanimanje u skladu sa članom 9. ovog zakona;
2. ako obrtnik ne obavlja obrt kao dodatno zanimanje u skladu sa članom 10. ovog zakona;
3. smrću, ako se ne nastavi vođenje obrta od strane nasljednika u skladu sa ovim zakonom;
4. gubitkom poslovne sposobnosti obrtnika, ako se vođenje obrta ne nastavi u skladu sa članom 33. ovog zakona;
5. ako obrtnik ne započne obavljati obrt u roku od jedne godine od dana upisa u Obrtni registar;
6. ako je pravomoćnom odlukom obrtniku izrečena zaštitna mjera zabrane obavljanja obrta za vrijeme dok ta mjera traje;
7. ako obrtnik suprotno odredbi člana 38. stav (1) ovog zakona obustavi obavljanje obrta duže od jedne godine;
8. ako obrtnik ne započne sa obavljanjem obrta u roku od 30 dana nakon isteka roka privremene obustave obavljanja obrta;
9. danom stupanja na izdržavanje kazne, ako obrtnik bude pravomoćnom presudom osuđen na kaznu zatvora u trajanju dužem od šest mjeseci, a nije zaposlio voditelja obrta u skladu sa članom 10. stav (2) i članom 23. ovog zakona;
10. ako se utvrdi da obrtnik ne ispunjava uslove iz članova. 5., 7., 8., 9., 10., 11. i 12. stav (2) ovog zakona;
11. ako obrtnik izgubi državljanstvo Bosne i Hercegovine ili ako stranom državljaninu prestane važiti radna dozvola;
12. ako obrtnik ne uskladi poslovanje u roku iz člana 113. stav (1) ovog zakona;
13. ako nadležni organ utvrdi da je obrtniku izdana obrtnica na osnovu lažnih isprava;
14. promjenom prebivališta u slučaju da je kao sjedište obrta utvrđeno prebivalište obrtnika.

**POGLAVLJE III - OBAVLJANJE SRODNIH DJELATNOSTI I DOMAĆA RADINOST**

**1. Uvjeti za obavljanje srodnih djelatnosti**

**Član 42.**

**(Opći i posebni uvjeti za obavljanje srodnih djelatnosti)**

(1) Uvjeti neophodni za obavljanje srodnih djelatnosti istovjetni su uvjetima za obavljanje obrta.

(2) Fizičko lice može obavljati srodne djelatnosti ako uz opće uvjete iz člana 7. ovog zakona ispunjava i uvjet stručne spreme u skladu sa članom 5. stavovi (1) i (3) ovog zakona.

(3) Srodne djelatnosti, za čije obavljanje je dovoljno osposobljavanje u trajanju do tri mjeseca i koje ne proizilaze iz nekog vezanog ili posebnog obrta, mogu obavljati lica sa završenom najmanje osnovnom školom

(4) Srodne djelatnosti mogu se obavljati u stambenim prostorijama, te izvan poslovnih i stambenih prostorija pod uvjetima i za djelatnosti propisane pravilnikom iz člana 5. stav (4) ovog zakona.

**2. Obavljanje srodnih djelatnosti**

**Član 43.**

**(Odobrenje za obavljanje srodne djelatnosti)**

(1) Srodna djelatnost se obavlja u skladu s odredbama kojim se reguliše obavljanje obrta.

(2) Za obavljanje srodnih djelatnosti lice koje obavlja srodnu djelatnost mora imati odobrenje nadležnog organa.

(3) Nadležni organ prema sjedištu djelatnosti u roku od sedam dana od dana prijema urednog zahtjeva donosi rješenje kojim se odobrava obavljanje srodne djelatnosti I upisuje je u Obrtni registar.

(4) Nadležni organ rješenje iz stave (3) ovog člana dostavlja Ministarstvu bez odlaganja, a najkasnije u roku od tri dana od dana upisa u Obrtni registar.

(5) Ministarstvo srodnu djelatnost upisuje u Jedinstveni registar obrtnika I dostavlja nadležnom organu potvrdu o upisu.

(6) Odobrenje za obavljanje srodne djelatnosti fizičko lice koje obavlja tu djelatnost dužno je izložiti u sjedištu srodne djelatnosti na vidnom mjestu.

(7) Sadržaj i oblik odobrenja za obavljanje srodne djelatnosti propisuje se pravilnikom iz člana 13. stav (11) ovog zakona.

**Član 44.**

**(Sjedište srodne djelatnosti)**

Ako za obavljanje srodne djelatnosti nije potreban poslovni ili stambeni prostor, sjedište srodne djelatnosti je mjesto u kojem lice koje obavlja srodnu djelatnost ima prebivalište.

**3. Poslovanje srodnih djelatnosti**

**Član 45.**

**(Poslovanje srodnih djelatnosti)**

Poslovanje srodnih djelatnosti, obavljanje srodnih djelatnosti putem voditelja djelatnosti, prijenos srodnih djelatnosti, zajedničko obavljanje srodnih djelatnosti, privremena obustava i prestanak obavljanja srodnih djelatnosti vrše se u skladu s odredbama kojim je propisan način poslovanja obrta, obavljanje obrta putem voditelja obrta, prijenos obrta, zajedničko obavljanje obrta, privremena obustava i prestanak obrta.

**Član 46.**

**(Domaća radinost)**

(1) Domaća radinost obavlja se samostalno ili uz pomoć članova zajedničkog domaćinstva.

(2) Nadležni organ rješenjem odobrava obavljanje domaće radinosti I upisuje je u Obrtni registar.

(3) Ministar pravilnikom propisuje djelatnosti koje se mogu obavljati kao domaća radinost i uvjete za njihovo obavljanje.

**POGLAVLJE IV - OBRAZOVANJE I OSPOSOBLJAVANJE ZA OBAVLJANJE OBRTA I SRODNIH DJELATNOSTI**

**Član 47.**

**(Ustanove za obrazovanje)**

Obrazovanje za obavljanje obrta i srodnih djelatnosti za koje se traži odgovarajuća školska sprema vrši se u osnovnim i srednjim školama, visokoškolskim ustanovama i ustanovama za obrazovanje odraslih.

**Član 48.**

**(Majstorski ispit)**

(1) Obrazovanje za obavljanje vezanih obrta za koje je majstorski ispit predviđen kao dalja kvalifikacija izvodi se prema programu koji donosi nadležni kantonalni ministar obrazovanja na prijedlog srednje stručne škole ili ustanove za obrazovanje odraslih i Obrtničke komore Federacije Bosne i Hercegovine.

(2) U izradi prijedloga programa Obrtnička komora Federacije Bosne i Hercegovine učestvuje samo u formuliranju praktičnog dijela majstorskog ispita.

(3) Majstorskom ispitu mogu pristupiti lica koja su završila odgovarajuću srednju stručnu školu, odnosno odgovarajući javno važeći obrazovni program i imaju najmanje dvije godine radnog iskustva u obrtu za koji žele polagati majstorski ispit, kao i lica sa neodgovarajućom srednjom školom i najmanje pet godina radnog iskustva u obrtu za koji žele polagati majstorski ispit.

**Član 49.**

**(Komisija za polaganje majstorskog ispita)**

1. Majstorski ispit polaže se pred komisijom koju osniva srednja stručna škola verifikovana za te poslove, odnosno ustanova za obrazovanje odraslih u skladu sa važećim propisima iz oblasti odgoja i obrazovanja u saradnji sa obrtničkom komorom kantona.
2. Komisija se sastoji od najmanje pet članova, od kojih su najmanje dva člana majstori obrta za koji se polaže majstorski ispit.

(3) Majstore u komisijama za polaganje majstorskog ispita imenuje obrtnička komora kantona.

(4) Nakon uspješno položenog majstorskog ispita majstoru se izdaje diploma o majstorskom zvanju.

(5) Srednja stručna škola, odnosno ustanova za obrazovanje odraslih koja je osnovala komisiju za polaganje majstorskog ispita vodi evidenciju o položenim majstorskim ispitima i dužna je dostaviti nadležnoj kantonalnoj obrtničkoj komori izvod iz evidencije o položenim majstorskim ispitima u roku od 15 dana od dana polaganja majstorskog ispita.

(6) Ministar pravilnikom propisuje način polaganja majstorskog ispiti, te sadržaj i oblik diplome iz stava (4) ovog člana.

**Član 50.**

**(Troškovi ispita i nadzor nad provođenjem ispita)**

(1) Troškove majstorskog ispita snosi polaznik.

(2) Ministar rješenjem na prijedlog Obrtničke komore Federacije Bosne i Hercegovine utvrđuje cijenu polaganja majstorskog ispita.

(3) Nadzor nad zakonitošću organiziranja i provođenja majstorskih ispita provodi Ministarstvo i nadležno kantonalno ministarstvo obrazovanja.

**POGLAVLJE V - ORGANIZOVANJE OBRTNIKA I LICA KOJA OBAVLJAJU SRODNE DJELATNOSTI**

**Član 51.**

**(Oblici udruživanja)**

1. Oblici udruživanja obrtnika i lica koja obavljaju srodne djelatnosti su:
2. udruženje obrtnika,
3. udruženje lica koja obavljaju srodne djelatnosti,
4. obrtnička komora kantona i
5. Obrtnička komora Federacije Bosne i Hercegovine.
6. Oblici uduživanja iz stava (1) ovog člana čine jedinstveni sistem organizovanja obrta.

**Član 52.**

**(Članstvo)**

1. Obrtnici i lica koja obavljaju srodne djelatnosti danom upisa u Obrtni registar postaju članovi obrtničke komore kantona na čijem teritoriju se nalazi njihovo sjedište.
2. Fizička lica iz stava (1) ovog člana obavezna su plaćati članarinu.
3. Kontrolu naplate članarine vršit će nadležni porezni organ u skladu sa ovlaštenjima utvrđenim poreznim propisima.
4. Ministar, po prethodno pribavljenom mišljenju Obrtničke komore Federacije Bosne i Hercegovine, u spornim slučajevima određuje koje srodne djelatnosti potpadaju pod oblike udruživanja propisane ovim zakonom.
5. Ministar, na prijedlog Obrtničke komore Federacije Bosne i Hercegovine, pravilnikom propisuje visinu i način raspodjele članarine između udruženja obrtnika i udruženja lica koja obavljaju srodne djelatnosti, obrtničkih komora kantona i Obrtničke komore Federacije Bosne i Hercegovine
6. **Udruženja obrtnika i udruženja lica koja obavljaju srodne djalatnosti**

**Član 53.**

**(Udruženje obrtnika)**

1. Obrtnici koji obavljaju vezane ili posebne obrte radi unapređivanja, usklađivanja i ostvarivanja zajedničkih interesa na određenom području osnivaju udruženje obrtnika.
2. Udruženja obrtnika mogu se osnivati na strukovnom principu.
3. Za svaki obrt na određenom području može biti osnovano samo jedno udruženje obrtnika ovlašteno da nosi oznaku u vezi sa obrtom za koji je osnovano.
4. Područje iz stava (2) ovog člana obuhvata područje jedne ili više jedinica lokalne samouprave na teritoriju jednog kantona.
5. U spornim slučajevima teritorijalni obuhvat udruženja obrtnika određuje obrtnička komora kantona na čijem području udruženje obrtnika ima sjedište.
6. Udruženje obrtnika je pravno lice, koje pravni subjektivitet stiče registracijom u nadležnom kantonalnom organu u skladu sa propisima kojima su definisani uspostavljanje i rad udruženja i fondacija.
7. Obrtnička komora Federacije Bosne i Hercegovine propisuje način provođenja izborne procedure u udruženjima obrtnika.

**Član 54.**

**(Koordinacija rada udruženja)**

1. Koordinaciju rada udruženja obrtnika vrši obrtnička komora kantona na čijem području udruženja obrtnika imaju sjedište.
2. Koordinacija se odnosi na praćenje ispunjavanja zakonom i statutom propisanih ciljeva udruženja i obavljanje povjerenih zadataka.

**Član 55.**

**(Članstvo u udruženju obrtnika)**

1. Obrtniku ne može biti uskraćeno pravo učlanjenja u udruženje obrtnika ako ispunjava uvjete propisane ovim zakonom i statutom.
2. Obrtnik koji obavlja više obrta, može se učlaniti u sva udruženja obrtnika osnovana za te obrte.
3. Članom udruženja obrtnika može postati i pravno lice sa područja udruženja koje obavlja istu ili sličnu djelatnost kao obrt za koji je udruženje obrtnika osnovano.

**Član 56.**

**(Statut)**

1. Udruženje obrtnika ima svoj statut kojim su regulirani ciljevi udruženja, teritorijalni obuhvat, organi upravljanja i njihov sastav, nadležnosti, pravni odnosi njegovih članova i druga pitanja od značaja za njegov rad.
2. Na sadržaj statuta primjenjuju se odredbe ovog zakona i propisa koji regulišu rad udruženja i fondacija.
3. Obrtnička komora kantona na čijem teritoriju udruženje obrtnika ima sjedište, daje saglasnost na statut udruženja.

**Član 57.**

**(Raspolaganje imovinom)**

O raspolaganju imovinom udruženja obrtnika, a naročito o sticanju, otuđivanju ili stvarnom zaduživanju osnovne imovine, otuđivanju predmeta koji imaju historijsku, naučnu ili umjetničku vrijednost, odobravanju podizanja kredita i investiranju imovine udruženja obrtnika, odlučuje skupština udruženjauz saglasnost obrtničke komore kantona na čije teritoriju udruženje ima registrovano sjedište

**Član 58.**

**(Fond uzajamne pomoći)**

1. Udruženje obrtnika može formirati fond uzajamne pomoći, čiji rad se uređuje posebnim općim aktom.
2. Saglasnost na opći akt iz stav (1) ovog člana daje obrtnička komora kantona na čijem teritoriju udruženje obrtnika ima sjedište.
3. Prihodi i rashodi ovog fonda moraju se voditi na odvojenom računu i koristiti se u propisane svrhe odvojeno od ostalih sredstava udruženja obrtnika.

**Član 59.**

**(Prestanak rada udruženja)**

Obrtnička komora kantona kod nadležnog kantonalnog organa pokreće postupak za prestanak rada udruženja obrtnika:

1. ako je ugrožen zajednički interes obrtnika zbog nezakonitog postupanja organa upravljanja;
2. ako djeluje na način koji je u suprotnosti sa zakonom ili statutom;
3. ako je ugroženo ispunjavanje zakonom i statutom propisanih ciljeva zbog značajnog smanjenja broja članova.

**Član 60.**

**(Udruženje lica koja obavljaju srodne djelatnosti)**

Na udruženja lica koja obavljaju srodne djelatnosti odgovarajuće se primjenjuju odredbe kojim je regulisano osnivanje, rad, članstvo, akti i prestanak rada udruženja obrtnika.

**2. Obrtničke komore kantona**

**Član 61.**

**(Obrtničke komore kantona)**

1. Obrtničke komore kantona osnivaju se u cilju zastupanja interesa svih obrtnika i lica koja obavljaju srodne djelatnosti na području jednog kantona.
2. Obrtnička komora kantona je pravno lice, koje pravni subjektivitet stiče registracijom kod nadležnog suda.
3. Obrtnici i lica koja obavljaju srodne djelatnosti na području kantona danom upisa u Obrtni registar postaju članovi obrtničke komore kantona.
4. Članom obrtničke komore kantona mogu postati i privredna društva, kao i druga pravna lica osnovana u skladu sa važećim propisima.

**Član 62.**

**(Statut)**

1. Skupština obrtničke komore kantona donosi statut kojim se utvrđuju ciljevi, organizacija i način djelovanja kantonalne komore, organi upravljanja i njihov sastav vodeći računa o nacionalnoj zastupljenosti, nadležnosti, pravni odnosi njenih članova, kao i druga pitanja od značaja za njihov rad, u skladu sa odredbama ovog zakona i općim aktima federalne obrtničke komore.
2. Saglasnost na statut obrtničke komore kantona daje vlada kantona.
3. Statut se objavljuje u službenim novinama kantona na čijem području se nalazi sjedište obrtničke komore kantona.

**Član 63.**

**(Sastav skupštine obrtničke komore kantona)**

1. Skupština se sastoji od izabranih članova.
2. Statutom se propisuje ukupan broj članova skupštine i broj članova koji dolaze iz pojedinih udruženja koja se nalaze na teritoriji obrtničke komore kantona, vodeći računa o privrednim specifičnostima i značaju pojedinih djelatnosti.
3. Ministar pravilnikom propisuje način provođenja izbornog postupka u obrtničkim komorama kantona i Obrtničkoj komori Federacije Bosne i Hercegovine.

**Član 64.**

**(Sud časti)**

(1) U okviru obrtničke komore kantona djeluje sud časti.

(2) Sud časti vodi postupke i odlučuje o povredama poslovnih običaja, ugovora, tržišnih pravila i drugih propisa.

(3) O žalbama protiv odluka suda časti obrtničke komore kantona rješava Sud časti Obrtničke komore Federacije Bosne i Hercegovine.

(4) Statutom i drugim općim aktima obrtničke komore kantona utvrđuje se organizacija, sastav, način izbora, mjere koje može izreći, postupak i druga pitanja od značaja za rad suda časti.

**Član 65.**

**(Transparentnost)**

Odluke obrtničke komore kantona o utvrđivanju budžeta uključujući plan raspodjele, odobravanju izdataka koji nisu predviđeni budžetom, ovlaštenjima za podizanje kredita i stvarnim opterećenjima nepokretne imovine, donošenju propisa o raspolaganju budžetom, kasom i računom, kontroli i prihvatanju završnog godišnjeg računa i odluci o tome koja nezavisna institucija treba izvršiti kontrolu završnog godišnjeg računa, te sticanju i prodaji nepokretne imovine, objavljuju se u službenim novinama kantona na čijem području obrtničku komora ima sjedište.

**Član 66.**

**(Koordiniranje rada obrtničkih komora kantona)**

1. Obrtnička komora Federacije Bosne i Hercegovine koordinira rad obrtničkih komora kantona.
2. Koordinacija se odnosi na praćenje zakonitosti rada, donošenje akata i njihovu primjenu.

**Član 67.**

**(Primjena odgovarajućih odredbi)**

Na obrtničke komore kantona odgovarajuće se primjenjuju odredbe kojima se reguliše uspostavljanje fonda uzajamne pomoći, ciljevi, akti i organi upravljanja Obrtničke komore Federacije Bosne i Hercegovine, te primjena principa ravnopravnosti spolova.

**3.Obrtnička komora Federacije Bosne i Hercegovine**

**Član 68.**

**(Obrtnička komora Federacije Bosne i Hercegovine)**

(1) Obrtnička komora Federacije Bosne i Hercegovine (u daljnjem tekstu: Komora) je samostalna, stručno-poslovna organizacija obrtnika i lica koja obavljaju srodne djelatnosti, koja se osniva radi usklađivanja i zastupanja zajedničkih interesa članova Komore, a kojoj je ovim zakonom povjereno vršenje javnih ovlaštenja.

(2) Komora predstavlja i zastupa obrtnike i lica koja obavljaju srodne djelatnosti u zemlji i inozemstvu.

(3) Komora je pravno lice, koja pravni subjektivitet stiče registracijom kod nadležnog suda.

(4) Rad Komore je javan.

**Član 69.**

**(Članstvo u Komori)**

(1) Obrtnici i lica koja obavljaju srodne djelatnosti na teritoriji Federacije Bosne i Hercegovine u skladu sa ovim zakonom članovi su Komore putem obrtničkih komora kantona.

(2) Članom Komore mogu postati i privredna društva, kao i druga pravna lica osnovana u skladu sa važećim propisima.

(3) Evidencija članova Komore je javna knjiga na osnovu koje se izdaju odgovarajuća uvjerenja koja imaju snagu javne isprave.

**Član 70.**

**(Ciljevi Komore)**

Komora ima sljedeće ciljeve:

1. unapređuje obrt i srodne djelatnosti;
2. razvija obrtničke komore kantona u okviru poslova i zadataka utvrđenih ovim zakonom i Statutom Komore;
3. zastupa interese svojih članova pred organima federalne vlasti i tijelima federalne državne uprave;
4. daje primjedbe i prijedloge tijelima federalne vlasti i tijelima federalne državne uprave pri donošenju propisa od interesa za svoje članove;
5. obavlja poslove iz područja obrazovanja i osposobljavanja za potrebe obrtništva propisane ovim zakonom;
6. vodi evidenciju članova Komore;
7. vodi evidenciju obrtničkih komora kantona;
8. podstiče, koordinira, pomaže i prati provođenje osnovnih programskih zadataka u udruženjima i obrtničkim komorama kantona;
9. donosi propis o izbornoj proceduri u udruženjima obrtnika i udruženjima lica koja obavljaju srodne djelatnosti;
10. procjenjuje mogućnosti i uvjete privrednog razvoja od interesa za svoje članove;
11. uspostavlja i razvija poslovne odnose na domaćem i inozemnom tržištu;
12. podstiče inovacije postupaka, proizvoda i usluga, kao i razvoj tehnološke infrastrukture;
13. podstiče, razvija i štiti dobre poslovne običaje, poslovni moral i zaštitu potrošača;
14. pruža pomoć članovima prilikom osnivanja i obavljanja djelatnosti;
15. razvija informacioni sistem, te informira članove o stručnim, poslovnim i tehnološkim pitanjima i novostima iz djelokruga rada Komore putem časopisa komore i drugih sredstava javnog informiranja;
16. obavlja i druge poslove utvrđene ovim zakonom i statutom.

**Član 71.**

**(Statut Komore)**

1. Skupština Komore donosi statut u kojem se utvrđuje organizacija i način djelovanja Komore, na koji saglasnost daje Vlada Federacije BiH.
2. U skladu s članom 69. Ovog Zakona, Statut sadrži odredbe o:
3. imenu i sjedištu Komore;
4. pečatu i žigu Komore;
5. javnim ovlastima Komore;
6. broju predstavnika obrtničkih komora kantona u Skupštini Komore;
7. zadacima i poslovima Komore;
8. pravima, obavezama i odgovornostima članova Komore;
9. saradnji sa tijelima federalne vlasti i tijelima federalne državne uprave;
10. saradnji sa komorama u zemlji i inozemstvu i sa međunarodnim organizacijama;
11. izboru upravnih tijela Komore i njihovim ovlaštenjima;
12. strukovnim savjetima Komore;
13. sazivanju Skupštine Komore i njenih tijela;
14. formi rješenja i dokumentovanja odluka Komore i upravnih tijela;
15. izradi srednjoročnog finansijskog plana i njegovoj prezentaciji na Skupštini;
16. predlaganju i odobravanju budžeta;
17. izradi, kontroli i prihvatanju završnog godišnjeg računa i prenošenju ovlasti za kontrolu tog računa na
18. nezavisnu instituciju izvan Komore;

r ) pretpostavkama i formi izmjene Statuta;

1. službenim novinama u kojima se objavljuju saopštenja Komore.
2. Statut Komore se objavljuje u “Službenim novinama Federacije BiH”.

**Član 72.**

**(Organi upravljanja)**

Organi upravljanja u Komori su:

1. Skupština,
2. Upravni odbor
3. Nadzorni odbor
4. Predsjednik i potpredsjednik

**Član 73.**

**(Skupština Komore)**

(1) Skupština Komore donosi:

a) Statut i izmjene i dopune Statuta,

b) Poslovnik o radu Skupštine,

c) program rada i finansijski budžet, uključujući plan raspodjele, odobravanje izdataka koji nisu predviđeni budžetom, ovlaštenja za podizanje kredita i stvarna opterećenja nepokretne imovine,

d) odluku o visini članarine, način obračuna, rokove i način naplate obavezne članarine koja na godišenjm nivou ne može iznositi više od 1% osnovice za obračun doprinosa koju objavljuje Federalno ministarstvo finansija,

e) odluku o raspodjeli članarine,

e) propise o raspolaganju budžetom, kasom i računom,

f) propis o sticanju i prodaji nepokretne imovine,

g) odluku o raspisivanju i provođenju izbora predstavnika Komore,

h) Pravilnik o organizaciji, sastavu, načinu izbora i nadležnosti Suda časti, te o postupku i mjerama koje on može izreći,

i) pravila o dobrim poslovnim običajima za određena zanimanja,

j) ostale akte koji nisu u nadležnosti upravnih tijela Komore.

(2) Skupština Komore utvrđuje:

a) jedinstvenu politiku finansiranja ukupnog komorskog sistema,

b) koja nezavisna institucija treba izvršiti kontrolu završnog godišnjeg računa.

1. Skupština Komore prihvaća završni godišnji račun i izvještaj o radu.
2. Skupština Komore usklađuje rad i razvoj obrtničkih komora kantona.
3. Skupština Komore imenuje i razrješava:
4. predsjednika i potpredsjednike Komore,
5. Upravni odbor, Nadzorni odbor i druga radna tijela Skupštine.

(6) Odluke donesene u skladu sa stavom (1) tačke (a), (c), (e) i (f) objavljuju se u "Službenim novinama Federacije BiH".

**Član 74.**

**(Sastav Skupštine Komore)**

1. Skupštinu komore čine izabrani članovi.
2. Statutom skupštine se propisuje broj članova Skupštine i njihova raspodjela na obrtničke komore kantona.
3. Pri raspodjeli će se voditi računa o privrednim specifičnostima i privrednom značaju pojedinih djelatnosti, kao i o ravnopravnoj zastupljenosti kantona u odnosu na broj članova obrtničke komore kantona.

.

**Član 75.**

**(Upravni odbor)**

Upravni odbor Komore:

1. provodi odluke i zaključke skupštine
2. utvrđuje prijedlog statuta i drugih akata koje donosi skupština
3. predlaže odluke i stavove te daje mišljenje o pitanjima o kojima raspravlja skupština
4. obavlja i druge poslove propisane statutom i ovim zakonom.

**Član 76.**

**(Nadzorni odbor)**

Nadzorni odbor nadzire provođenje statuta i drugih općih akata Komore, materijalno-finansijsko poslovanje i raspolaganje sredstvima, te obavlja i druge poslove predviđene statutom.

**Član 77.**

**(Predsjednik i potpredsjednici Komore)**

1. Komora ima predsjednika i dva potpredsjednika Skupštine i predsjednika i dva potpredsjednika Komore koji se imenuju na period od četiri godine.
2. Predsjednik i potpredsjednici iz stava (1) ovog člana biraju se iz reda različitih konstitutivnih naroda i te funkcije mogu obavljati u najviše dva mandata.
3. Predsjednik i potpredsjednici vrše svoje funkcije u međusobnoj koordinaciji.
4. Predsjednik Komore predstavlja i zastupa Komoru

.

**Član 78.**

**(Sud časti)**

1. Pri Komori se osniva i djeluje Sud časti.
2. Sud časti odlučuje o povredama dobrih običaja u obavljanju obrta, o neizvršavanju obaveza članova, o povredama statuta i drugih akata Komore.

**Član 79.**

**(Ravnopravnost spolova)**

Prilikom imenovanja članova organa upravljanja, komisija i drugih organa oblika udruživanja koji proizlaze iz ovog zakona, vodi se računa o ravnopravnoj zastupljenosti oba spola.

**POGLAVLJE VI - NADZOR**

**Član 80.**

**(Upravni nadzor)**

Upravni nadzor nad provođenjem ovog zakona i propisa donesenih na osnovu ovog zakona vrši Ministarstvo.

**Član 81.**

**(Inspekcijski nadzor)**

(1) Inspekcijske poslove u provedbi ovog zakona i propisa donesenih na osnovu ovog zakona vrše nadležne inspekcije.

(2) Sva akta koja donesu nadležne inspekcije dostavljaju se nadležnom organu radi kontrole i utvrđivanja prestanka rada po sili zakona.

**Član 82.**

**(Obavljanje djelatnosti bez obrtnice, saglasnosti ili odobrenja)**

(1) Ako se obrt obavlja bez obrtnice ili bez saglasnosti za obavljanje posebnog obrta ili se srodna djelatnost obavlja bez odobrenja, odnosno ako se obrt obavlja suprotno obrtnici ili saglasnosti za obavljanje posebnog obrta ili se srodna djelatnost obavlja suprotno odobrenju, nadležna inspekcija donosi rješenje o zabrani obavljanja obrta ili srodne djelatnosti i zabranjuje upotrebu uređaja i opreme kojima se obavlja obrt ili srodna djelatnost.

(2) U slučajevima iz stava (1) ovog člana žalba protiv rješenja ne odgađa izvršenje rješenja.

**Član 83.**

**(Kontrola obavljanja posebnog obrta)**

Pored ovlaštenja utvrđenih propisima kojim je regulisan rad inspekcijskih organa, federalni inspektor nadležan je vršiti kontrolu obavljanja posebnih obrta iz člana 5. stav (3) ovog Zakona.

**Član 84.**

**(Neispunjavanje minimalnih uvjeta)**

(1) Ako prostor i oprema obrtnika ili lice koje obavlja srodnu djelatnost ne udovoljava propisanim uvjetima, navedenim u izjavi o ispunjenosti uvjeta, nadležna inspekcija donosi rješenje kojim se određuje rok ne duži od 15 dana u kojem se nedostaci moraju otkloniti.

(2) Ako se nedostaci iz stava (1) ovog člana ne otklone u ostavljenom roku, nadležna inspekcija kaznit će prekršioca minimalnom kaznom iz člana 84. stav (1) ovog zakona i donijet će rješenje kojim će odrediti novi rok u kojem se nedostaci moraju otkloniti.

(3) Ako obrtnik ne ispoštuje rok iz stava (2) ovog člana, nadležna inspekcija donosi rješenje o zabrani obavljanja određene djelatnosti, o zatvaranju prostora, odnosno o zabrani upotrebe uređaja i opreme.

(4) U slučaju povrede sanitarno-zdravstvenih i tehničkih uvjeta zbog kojih mogu nastati teže posljedice po zdravlje i život ljudi, nadležna inspekcija donosi rješenje kojim se odmah zabranjuje obavljanje te djelatnosti dok se utvrđeni nedostaci ne otklone.

(5) U slučajevima iz stavova (2) i (3) ovog člana žalba protiv rješenja ne odgađa izvršenje rješenja.

**POGLAVLJE VII - PREKRŠAJNE ODREDBE**

**Član 85.**

(1) Novčanom kaznom u iznosu od 1.000,00 KM do 3.000,00 KM kaznit će se obrtnik ili lice koje obavlja srodnu djelatnost ako:

a) obrt ili srodnu djelatnost obavlja sezonski u vremenu u kojem nije registriran za sezonsko obavljanje djelatnosti (član 3. stav (2) ovog zakona);

b) ne obavlja obrt ili srodnu djelatnost kao dopunsko zanimanje isključivo svojim radom (član 9. ovog zakona);

c) ne istakne firmu pod kojom će obrt ili srodna djelatnost poslovati (član 16. stav (5) ovog zakona);

d) ne izloži obrtnicu ili odobrenje za rad u sjedištu obrta ili djelatnosti na vidnom mjestu (član 26. stav (1) tačka a) i član 42. stav (6) ovog zakona);

e) odobrenu djelatnost ne obavlja kvalitetno u skladu sa zakonima, propisima, dobrim poslovnim običajima i poslovnim moralom (član 26. stav (1) tačka b) ovog zakona);

f) na vidnom mjestu ne istakne cjenovnik svojih proizvoda, odnosno usluga na način dostupan kupcima, odnosno korisnicima usluga i njih se ne pridržava (član 26. stav (1) tačka c) ovog zakona);

g) na vidnom mjestu ne istakne radno vrijeme i njega se ne pridržava (član 26. stav (1) tačka d) ovog zakona);

h) kupcu, odnosno korisniku usluga ne izda račun o prodatoj robi, odnosno izvršenim uslugama (član 26. stav (1) tačka e) ovog zakona);

i) ne garantira kvalitet proizvoda, odnosno usluga i ne otkloni nedostatke ili ne nadoknadi učinjenu štetu kupcu proizvoda, odnosno korisniku usluga u skladu sa važećim propisima i standardima (član 26. stav (1) tačka f) ovog zakona);

j) ne vodi urednu evidenciju o obavljanju djelatnosti u skladu sa zakonom i drugim propisima koje donosi Federalno ministarstvo finansija (član 26. stav (1) tačka g) ovog zakona);

k) ne provodi propisane mjere zaštite na radu i zaštite životne sredine koje se odnose na obavljanje registrirane djelatnosti (član 26. stav (1) tačka h) ovog zakona);

l) u određenom roku ne otkloni nedostatke utvrđene od nadležne inspekcije koji se odnose na navode izjave iz člana 12. stav (3) ovog zakona (član 83. stav (2) ovog zakona).

(2) Za prekršaj iz stava (1) ovog člana kaznit će se voditelj obrta, voditelj djelatnosti ili privremeni radnik novčanom kaznom u iznosu od 500,00 KM do 1000,00 KM (čl. 23. stav (5), član 26., član 42. Stav (6) ovog zakona).

**Član 86..**

(1) Novčanom kaznom u iznosu od 2.000,00 KM do 4.000,00 KM kaznit će se za prekršaj obrtnik ili lice koje obavlja srodnu djelatnost ako:

a) koristi rad drugih lica sa kojima nije zaključio ugovor o radu (član 2. stav (1) tačka b) ovog zakona);

b) vodi obrt ili srodnu djelatnost u dodatnom zanimanju bez voditelja obrta (član 10. ovog zakona);

b) obavlja obrt koji nije obuhvaćen obrtnicom, odnosno za koji nije dobio saglasnost za obavljanje posebnog obrta (član 13. stav (1) ovog zakona);

c) ne prijavi promjenu naziva i oznake obrta ili srodne djelatnosti (član 16. stav (4) ovog zakona);

d) ne prijavi promjenu sjedišta obrta ili srodne djelatnosti (član 16. stav (5) ovog zakona);

e) obavlja obrt ili srodnu djelatnost u izdvojenom prostoru bez rješenja nadležnog organa (član 21. stav (1) ovog zakona);

f) vodi obrt ili srodnu djelatnost u izdvojenom prostoru bez voditelja obrta (član 22. stav (2) ovog zakona);

g) vodi vezani obrt ili srodnu djelatnost putem voditelja obrta bez rješenja nadležnog organa (član 23. stavovi (6) i (7) ovog zakona);

h) obavlja obrt ili srodnu djelatnost za vrijeme privremene obustave obavljanja obrta (član 38. stav (5) ovog Zakona);

i) u predviđenom roku ne obavijesti nadležni organ o ponovnom početku obavljanja obrta ili srodne djelatnosti (član 38. stav (7) ovog zakona).

(2) Za ponovljene prekršaje iz stava (1) ovog člana obrtniku, odnosno licu koje obavlja srodnu djelatnost izreći će se zaštitna mjera zabrane obavljanja obrta, odnosno srodne djelatnosti u trajanju od tri do šest mjeseci.

**Član 87.**

(1) Novčanom kaznom u iznosu od 2.000,00 KM do 4.000,00 KM kaznit će se za prekršaj obrtnik ako obavlja obrt bez obrtnice, odnosno bez saglasnosti za obavljanje posebnog obrta (član 13. stavovi (1) i (2) ovog zakona).

(2) Novčanom kaznom u iznosu od 2.000,00 KM do 4.000,00 KM kaznit će se za prekršaj lice koje obavlja srodnu djelatnost ako obavlja srodnu djelatnost bez odobrenja (član 42. stav (2) ovog zakona).

(3) Za prekršaj iz stavova (1) i (2) ovog člana izreći će se zaštitna mjera oduzimanja uređaja, proizvoda i opreme kojima je prekršaj izvršen, kao i nezakonito ostvarene dobiti.

**Član 88.**

Novačnom kaznom u iznosu od 1.000,00 KM do 3.000,00 KM kaznit će se za prekršaj odgovorno lice u nadležnom organu ako:

1. u propisanom roku ne donese rješenje iz člana 13. stav (3) ovog zakona ili ga ne dostavi Ministarstvu radi upisa u Jedinstveni registar obrtnika (član 13. stav (8) ovog zakona)
2. u propisanom roku rješenje iz člana 16. stav (8) ne dostavi Federalnom ministarstvu razvoja, poduzetništva i obrta (član 16. stav (10) ovog zakona)
3. u propisanom roku ne dostavi sva rješenja u vezi sa obavljanjem obrta nadležnim organima (član 18. ovog zakona)

**POGLAVLJE VIII - PRIJELAZNE I ZAVRŠNE ODREDBE**

**Član 89.**

**(Obaveza usklađivanje poslovanja)**

* 1. Obrtnici, odnosno lica čija djelatnost spada u srodne djelatnosti kojima je obavljanje djelatnosti odobreno prema ranijim propisima uskladit će svoje poslovanje sa odredbama ovog zakona u roku od godinu dana od dana stupanja na snagu ovog zakona.
  2. Obrtnici i lica koja obavljaju srodne djelatnosti koji su prema prijašnjim propisima osnovali radnju mogu nastaviti sa poslovanjem i ako vlasnik obrta ili srodne djelatnosti ne ispunjava uvjete iz člana 8. stav (1) ovog zakona.
  3. Obrtnici i lica koja obavljaju srodne djelatnosti koji su prema prijašnjim propisima osnovali radnju putem radnika mogu nastaviti sa poslovanjem ako i dalje imaju radnika u skladu sa odredbama ovog Zakona.
  4. Obrtnici i lica koja obavljaju srodne djelatnosti i koji su prema prijašnjim propisima stekli odgovarajuću stručnu spremu mogu obavljati vezane obrte ili srodne djelatnosti utvrđene ovim zakonom ako sa danom početka primjene ovog zakona imaju odobrenje za rad.
  5. Obrtnicima koji su majstorski ispit položili prema propisima koji su važili do dana početka primjene ovog zakona priznaje im se u cijelosti.

**Član 90.**

**(Započeti postupci)**

Postupci započeti po propisima koji su važili do dana stupanja na snagu ovog zakona okončat će se po tim propisima.

**Član 91.**

**(Obaveza donošenja Uredbi)**

Vlada Federacije Bosne i Hercegovine će u roku od šest mjeseci od dana od dana stupanja na snagu ovog zakona donijeti Uredbu o tradicionalnim i starim zanatima (član 6. stav (2)).

**Član 92.**

**( Obaveza donošenja podzakonskih akata)**

1. Ministar će u roku od šest mjeseci od dana stupanja na snagu ovog zakona donijeti Pravilnik o primjeni Zakona o obrtu i srodnim djelatnostima Federacije BIH kojim će regulisati:
2. Popis obrta i srodnih djelatnosti koje se mogu obavljati sezonski (član 3. stav (3));
3. Listu vezanih obrta perma vrstama, stepenu i vrsti potrebne stručne spreme (član 5. stav (6));
4. Listu posebnih obrta prema vrstama, uvjetima i načinu izdavanja saglasnosti za njihovo obavljanje (član 5. stav (6));
5. Minimalne uvjete, izgled i sadržaj obrasca izjave o ispunjenosti uvjeta (član 12. stav (7));
6. Sadržaj rješenja za obavljanje vezanog obrta, sadržaj saglasnosti za obavljanje posebnog obrta (član 13. stav (11));
7. oblik i način vođenja registara (član 13. stav (11));
8. sadržaj i izgled potvrde o upisu (član 13. stav (11));
9. sadržaj i oblik obrtnice (član 13. stav (11));
10. način razmjene i ažuriranja podataka u registrima (član 14. stav (3));
11. sadržaj i oblik odobrenja za obavljanje srodne djelatnosti (član 42. stav (7));
12. listu djelatnosti koje se mogu obavljati kao domaća radinost (član 45. stav (3));
13. način polaganja majstorskog ispita, te sadržaj i oblik diplome (član 48. stav (6));
14. visinu i način raspodjele članarine između udruženja obrtnika i udruženja lica koja obavljaju srodne djelatnosti, obrtničkih komora kantona i Obrtničke komore Federacije Bosne i Hercegovine (član 51. stav (5));
15. provođenje izbornog postupka u obrtničkim komorama kantona i Obrtničkoj komori Federacije Bosne i Hercegovine (član 62. stav (3)).
16. Kantonalni ministri obrazovanja u roku od šest mjeseci od dana stupanja na snagu ovog zakona donose program polaganja majstorskog ispita (član 47. stav (1)).
17. Obrtnička komora Federacije Bosne i Hercegovine u roku od šest mjeseci od dana stupanja na snagu ovog zakona donosi pravilnik o načinu provođenja izborne procedure u udruženjima obrtnika.

**Član 93.**

**(Primjena ranijih propisa)**

Do donošenja podzakonskih akata na osnovu ovog zakona primenjivat će se podzakonski akti doneseni na osnovu Zakona o obrtu i srodnim djelatnostima ("Službene novine Federacije BiH", br. 35/09 i 42/11), ako nisu u suprotnosti sa ovim zakonom.

**Član 94.**

**(Ravnopravnost spolova)**

Gramatička terminologija korištena u ovom zakonu podrazumijeva oba spola.

**Član 95.**

**( Prestanak važenja)**

Danom stupanja na snagu ovoga Zakona prestaju važiti odredbe Zakona o obrtu i srodnim djelatnostima ("Službene novine Federacije BiH", br 35/09 i 42/11)

**Član 96.**

**(Stupanje na snagu)**

Ovaj Zakon stupa na snagu osmoga dana od dana objave u "Službenim novinama Federacije Bosne I Hercegovine."